Illum, il-Kummissjoni Ewropea ppreżentat l-ideat tagħha għat-tfassil tal-Konferenza dwar il-Futur tal-Ewropa, li għandha tiġi varata f'Jum l-Ewropa, id-9 ta' Mejju 2020 u tkompli għal sentejn. Il-Komunikazzjoni adottata hija l-kontribut tal-Kummissjoni għad-dibattitu diġà mqanqal rigward il-Konferenza dwar il-Ġejjieni tal-Ewropa – proġett imħabbar mill-President Ursula von der Leyen fil-Linji Gwida Politiċi tagħha, biex tagħti vuċi akbar lill-Ewropej f'dak li tagħmel l-Unjoni Ewropea u kif taħdem għalihom. Il-Konferenza se tibni fuq l-esperjenzi tal-passat, bħad-djalogi maċ-ċittadini, filwaqt li tintroduċi firxa wiesgħa ta' elementi ġodda biex iżżid is-sensibilizzazzjoni u ssaħħaħ il-modi kif in-nies jistgħu jsawru l-azzjoni futura tal-UE. Il-Konferenza se toħloq spazju għal dibattitu miftuħ, inklużiv, trasparenti u strutturat ma' ċittadini bi sfondi differenti u minn kull qasam tal-ħajja. Il-Kummissjoni ħadet l-impenn li tagħti segwitu lill-eżitu tad-dibattitu. Il-Kummissjoni tipproponi żewġ linji ta' ħidma paralleli għad-dibattiti. L-ewwel waħda jeħtieġ li tiffoka fuq il-prijoritajiet tal-UE u dak li l-Unjoni jeħtieġ li tfittex li tikseb: inkluż dwar il-ġlieda kontra t-tibdil fil-klima u l-isfidi ambjentali, ekonomija li taħdem għan-nies, il-ġustizzja u l-ugwaljanza soċjali, it-trasformazzjoni diġitali tal-Ewropa, il-promozzjoni tal-valuri Ewropej tagħna, it-tisħiħ tal-vuċi tal-UE fid-dinja, kif ukoll il-promozzjoni tas-sisien demokratiċi tal-Unjoni. It-tieni linja ta' ħidma jeħtieġ li tindirizza b'attenzjoni suġġetti speċifikament relatati ma' proċessi demokratiċi u kwistjonijiet istituzzjonali: b'mod partikolari s-sistema tal-kandidat prinċipali u l-listi transnazzjonali għall-elezzjonijiet tal-Parlament Ewropew. Ursula von der Leyen, il-President tal-Kummissjoni Ewropea, ikkummentat: “Hemm bżonn li n-nies ikunu fil-qalba proprja tal-politiki kollha tagħna. Għaldaqstant, ix-xewqa tiegħi hi li l-Ewropej kollha jikkontribwixxu b'mod attiv għall-Konferenza dwar il-Futur tal-Ewropa u jkollhom rwol ewlieni biex nistabbilixxu l-prijoritajiet tal-Unjoni Ewropea. Huwa biss flimkien li nistgħu nibnu l-Unjoni tagħna ta' għada.” Dubravka Šuica, il-Viċi President għad-Demokrazija u d-Demografija, qalet: “Irridu nieħdu x-xoqqa f'moxtha meta n-nies fl-aħħar elezzjonijiet Ewropej ħarġu bi ħġarhom biex jivvutaw u s-sejħa għal azzjoni li dan iġib miegħu. Il-Konferenza dwar il-Futur tal-Ewropa hija opportunità unika biex nirriflettu flimkien maċ-ċittadini, nisimgħuhom, ninvolvu ruħna, inwieġbu u nispjegaw. Se nsaħħu l-fiduċja bejn l-istituzzjonijiet tal-UE u n-nies li nservu. Din hija l-opportunità tagħna biex nuru lin-nies li leħinhom jgħodd fl-Ewropa.” Forum pubbliku ġdid għal dibattitu miftuħ, inklużiv u trasparenti Il-Kummissjoni tara l-Konferenza bħala forum li jaħdem minn isfel għal fuq aċċessibbli għal dawk il-bogħod mill-bliet kapitali tal-Ewropa, li jiġu minn kull rokna tal-Unjoni. L-istituzzjonijiet l-oħra tal-UE, il-Parlamenti nazzjonali, l-imsieħba soċjali, l-awtoritajiet reġjonali u lokali u s-soċjetà ċivili huma mistiedna jissieħbu. Pjattaforma online multilingwi se tiżgura t-trasparenza tad-dibattitu u tappoġġa parteċipazzjoni usa'. Il-Kummissjoni ħadet l-impenn li, flimkien mal-istituzzjonijiet l-oħra tal-UE, tieħu l-azzjonijiet l-aktar effikaċi biex tintegra l-ideat u l-feedback taċ-ċittadini fit-tfassil tal-politika tal-UE. Informazzjoni ġenerali Il-Membri kollha tal-Kulleġġ se jagħtu sehemhom biex il-Konferenza tirnexxi, bil-Viċi President Šuica tmexxi l-ħidma tal-Kummissjoni dwar il-Konferenza, appoġġata mill-Viċi President Jourová għall-aspett istituzzjonali, kif ukoll mill-Viċi President Šefčovič għall-aspett tal-prospettiva u r-relazzjonijiet interistituzzjonali. Il-Parlament Ewropew u l-Kunsill qed jaħdmu wkoll fuq il-kontributi tagħhom għall-Konferenza dwar il-Futur tal-Ewropa. Ir-riżoluzzjoni tal-Parlament Ewropew tal-15 ta' Jannar 2020 appellat għal proċess miftuħ u trasparenti li jieħu approċċ inklużiv, parteċipattiv u bbilanċjat sew favur iċ-ċittadini u l-partijiet ikkonċernati. Sadanittant, il-konklużjonijiet tal-Kunsill Ewropew tat-12 ta' Diċembru 2019 talbu lill-Presidenza tal-Kroazja biex tibda x-xogħol dwar il-pożizzjoni tal-Kunsill. Il-Presidenza Kroata stess elenkat il-Konferenza fost il-Prijoritajiet tal-Presidenza tagħha. Wara dan, huwa ta' importanza kruċjali li t-tliet istituzzjonijiet jaħdmu flimkien għal Dikjarazzjoni Konġunta biex jiddefinixxu l-kunċett, l-istruttura, il-kamp ta' applikazzjoni u l-iskeda ta' żmien tal-Konferenza dwar il-Futur tal-Ewropa, kif ukoll jistabbilixxu l-prinċipji u l-objettivi tagħha maqbula b'mod konġunt. Aktar tard, din id-Dikjarazzjoni se tinfetaħ għal firmatarji oħra inklużi istituzzjonijiet, organizzazzjonijiet u partijiet ikkonċernati. Il-Parlamenti u l-atturi nazzjonali u reġjonali għandhom rwol importanti x'jaqdu fil-Konferenza u jeħtieġ jiġu mħeġġa jorganizzaw avvenimenti relatati mal-Konferenza. Fil-kontribut tagħha tal-lum il-Kummissjoni tenfasizza li ħadet l-impenn li ssegwi l-eżiti u r-rakkomandazzjonijiet tad-dibattiti differenti. Il-Kummissjoni tipproponi li tniedi uffiċjalment il-Konferenza f'Jum l-Ewropa, id-9 ta' Mejju 2020 - 70 sena wara l-iffirmar tad-Dikjarazzjoni ta' Schuman u 75 sena wara t-tmiem tat-Tieni Gwerra Dinjija. Għal aktar informazzjoni: It-tfassil tal-Konferenza dwar il-Futur tal-Ewropa Mistoqsijiet u Tweġibiet